भाद्र ६, तोकिएको मूल्यभन्दा बजारमा सुन प्रतितोला तीन हजारदेखि तीन हजार दुई सय रुपैयाँसम्म बढीमा किनबेच भइरहेको पाइएको छ । बजारमा सुनको कृत्रिम अभाव सिर्जना गरी कालोबजारी गरिएको हो । सुन अभाव देखाएर व्यापारीले महँगोमा बेचिरहेका छन्।
कृत्रिम अभाव सिर्जना गरेर ठूला व्यवसायीले कालो बजारमा सुन बेचेर अवैध नाफा कमाइरहँदा ग्राहकले भने नोक्सानी बेहोर्नुपरेको छ । तीज नजिकिँदै आउँदा सुनको माग बढेर प्रतिदिन ४० किलो पुग्न लागेको नेपाल सुनचाँदी व्यवसायी महासंघका पूर्वअध्यक्ष तेजरत्न शाक्य बताउँछन् । राजधानीमा मात्र नभएर जिल्ला–जिल्लामा सुन अभाव देखिएको छ । मंगलबार तेजावी सुनको मूल्य प्रतितोला ५५ हजार आठ सय रुपैयाँ थियो । चाडपर्वका लागि जिल्लाबाट सुन किन्न काठमाडौं आएका व्यवसायीले रित्तै फर्किनुपरेको गुनासो गरेका छन् ।
काठमाडौंका व्यवसायीले सुन नपठाएपछि जिल्लाका व्यवसायी सुन लिन काठमाडौं आएका हुन् । बागलुङकी लक्ष्मी सुनार सुन किन्न काठमाडौं आएको एक साता भएको छ ।